**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење закона о потврђивању Споразума између Владе Републике Србије и Владе Хашемитске Краљевине Јордан о укидању виза за носиоце дипломатских и службених пасоша садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум између Владе Републике Србије и Владе Хашемитске Краљевине Јордан о укидању виза за носиоце дипломатских и службених пасоша потписан је у Њујорку, 24. септембра 2025. године. Министар спољних послова Марко Ђурић је учествовао на 80. заседању Генералне скупштине Уједињених Нација и приликом билатералног сусрета на маргинама овог заседања потписан је предметни споразум. У име Хашемитске Краљевине Јордан, Споразум је потписао заменик премијера и министар спољних послова и дијаспоре Ајман Сафади.

Билатерални политички односи између Републике Србије и Хашемитске Краљевине Јордан нису довољно развијени. Дипломатски односи су успостављени 1951. године. Политички односи су током 90-их година запали у стагнацију. Амбасада Јордана у Београду је привремено затворена 1999. године, а Амбасада Савезне Републике Југославије у Аману затворена је 2004. године. Јордан покрива Републику Србију из Грчке, док је Република Србија покривала Јордан из Дамаска, с тим што су амбасадор Републике Србије у Сирији Радован Стојановић и дипломатско особље евакуисани из Сирије у Београд крајем 2024. године. Јорданскa амбасада у Дамаску је нотом од 22. 2. 2021. обавестила да су сагласни да Република Србија отвори Амбасаду у Јордану. Влада Републике Србије је на седници од 14. 2. 2022. донела одлуку о отварању Амбасаде Републике Србије у Хашемитској Краљевини Јордан, са седиштем у Аману. Отварање амбасаде Републике Србије у Аману које се ускоро очекује ће допринети интензивнијој институционалној сарадњи и присутности Србије у региону Блиског истока.

Основни проблем у односима представља активна промоција једнострано проглашене независности тзв. „Косова” од стране Хашемитске Краљевине Јордан, пре свега услед утицаја Краљевине Саудијске Арабије и Сједињених Америчких Држава.Хашемитска Краљевина Јордан је 7. јула 2009. године признала једнострано проглашену независност тзв. „Косова”. На усменој расправи пред Међународним судом правде, иступали су на страни тзв. „Косова” и генерално у свим међународним форумима проактивно подржавају и лобирају за тзв. „Косово”, што је учињено и приликом гласања на Генералној конференцији УНЕСКО-а за пријем тзв. „Косова” у ту организацију у новембру 2015. године, кao и на Генералној скупштини ИНТЕРПОЛ-а у Дубаију, 20. новембра 2018. године. Јордан је у Генералној скупштини Уједињених Нација у Њујорку 23. маја 2024. године гласао у прилог „Резолуције о Сребреници”.

Приликом посете тадашњег министра спољних послова Николе Селаковића Јордану 25. августа 2021. године, постигнут је договор да се отпочну преговори ради закључења споразума о укидању виза за носиоце дипломатских и службених пасоша, након чега је јорданској страни достављен предлог споразума. Јордан се налази на тзв. „негативној (црној) шенгенској” листи, тј. на листи држава чији држављани морају поседовати визе приликом преласка спољних граница Европске уније, које су наведене у Анексу I Уредбe Европског парламента и Савета број 1806/2018 од 14. новембра 2018. године. Ипак, члан 6. Уредбе Европског парламента и Савета број 1806/2018 од 14. новембра 2018. године предвиђа да државе чланице Европске уније могу направити изузетак у односу на држављане држава са тзв. „негативне (црне) шенгенске листе” уколико поседују посебну врсту путних исправа, међу којима су и дипломатски и службени пасоши.

Споразумом је предвиђено да ће носиоци дипломатских и службених пасоша две државе бити ослобођени обавезе прибављања виза за улазак, транзит и краћи боравак на територији државе друге стране у периоду до 90 дана, у било ком периоду од 180 дана. Свака страна може да откаже боравак држављнину друге Стране ако постоје оправдани разлози предвиђени њеним законом. Такође, свака страна може да суспендује Споразум у целини или делимично из разлога јавне безбедности, јавног реда и јавног здравља.

Потврђивање Споразума између Владе Републике Србије и Владе Хашемитске Краљевине Јордан о укидању виза за носиоце дипломатских и службених пасоша допринеће развијању свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење закона о потврђивању Споразума између Владе Републике Србије и Владе Хашемитске Краљевине Јордан о укидању виза за носиоце дипломатских и службених пасоша није потребно обезбеђивање средстава у буџету Републике Србије.